Keby bola juhoafrická modelka Reeva Steenkampová stále nažive, 19. augusta by oslávila 32. narodeniny. Nažive však nie je - v roku 2013 ju jej priateľ, paraolympionik Oscar Pistorius, zavraždil. Napriek tomu, že mužovi vo väznici uplynula len jedna šestina plánovaného trestu, plánujú ho v piatok prepustiť do domáceho väzenia.
Vraždu Pistorius spáchal v deň svätého Valentína v roku 2013. Priateľku zastrelil - tvrdil, že si myslel, že je narušiteľom v kúpeľni. Trest za vraždu si začal odpykávať minulý rok na jeseň. Rozhodnutie o presune z cely do domáceho väzenia prišlo len po desiatich mesiacoch za mrežami.
Rodina zavraždenej modelky s domácim väzením nesúhlasí - podľa nej 10 mesiacov za vraždu nie je dostatočným trestom.
"Nechceme, aby pán Pistorius trpel: to nám ju naspäť neprivedie," znelo podľa denníka Indepednent jej júnové vyhlásenie.
"No človek usvedčený z trestného činu musí niesť zodpovednosť za svoje činy. Uväznenie na desať mesiacov jednoducho nestačí," pokračuje.
Odpoveď na otázku, prečo bývalého paraolympijského šprintéra plánujú premiestniť do domáceho väzenia tak skoro, je jednoduchá. Podľa experta na výkon trestu, juhoafrického univerzitného profesora Stephana Terblancha je takéto riešenie pomerne časté.
Pre CNN hovorí o preplnených väzniciach a nedostatku prostriedkov.
Dom, v ktorom si má bývalý športovec odpykávať trest, patrí jeho strýkovi. Nachádza sa na predmestí juhoafrického mesta Pretória a ide o trojposchodovú stavbu s rozsiahlymi verandami aj bazénom.